《跃马泉》
宋代·李景遹

南山突兀横青空，鹿豕禽鱼得所宫。
修鳞于此亦养德，光怪夜发山川红。
风云变化化事已矣，独有崖峤留馀雄。
至今山泉脉四溢，喷薄声撼枯枬枫。
填然下与石壁会，万斛一窃投云中。
跳珠散玉虎须怒，烈日不照霜雪融。
前贤作亭久已废，后俗为弊词相蒙。
匡庐老禅来立锡，摄衣思见前贤风。
乃将炉峰三峡眼，坎井聊视海若同。
搜奇剔怪勇兴创，我为一洗学古胸。
叱开万状伏草兽，飞出百尺经天虹。
桃花乱流春态度，明日净写秋形容。
岂无白蛟尚蟠蛰，灵犀不燬无由通。
平生赤手揽鲸鳄，长铗自笑遗崆峒。
迩来但馀观水志，每到胜处难藏锋。
欲借天瓢添半水，醉骑赤鯶访龙公。